काठमाडौं । राष्ट्रपति विद्यादेवी भण्डारीले पदभार सम्हालेको करिब दुई महिनासम्म पनि सचिवालय र विज्ञ समूहले पूर्णता पाएको छैन । प्रधानमन्त्री केपी ओलीले सुशासनको नीतिअनुसार चुस्त र मितव्ययी सचिवालय समूह बनाएपछि राष्ट्रपति भण्डारीमाथि पनि त्यस्तै समूह निर्माण गर्नुपर्ने दबाब छ । यही दबाबका कारण उनले अहिलेसम्म सचिवालयलाई पूर्णता दिएकी छैनन् । अघिल्लो कार्यकालमा काम गरेका विज्ञ र सचिवालय समूहका एक दर्जन जति बिदाइ भइसकेका छन् । तथापि, अघिल्लो कार्यकालमा राम्रो काम गर्ने केहीलाई भने पुनः निरन्तरता दिइएको छ ।
